Numancija

Numancija (španski: Numancia, latinski: Numantia) je ime jednog bivšeg keltiberijskog grada na Iberijskom poluostrvu čiji ostaci se nalaze na 7 kilometara od današnjeg grada Sorije. Numancija i njeni stanovnici su ostali zapamćeni u istoriji po herojskom otporu opsadi Rimljana, i koji je na kraju uspeo da slomi Scipion Emilijan 133. godine pne. Scipion je opkolio je grad, nadajući se da će glad naterati Numantince na predaju. Međutim, Numantincima je bila draža smrt nego predaja i ropstvo. Kada su Rimljani ušli u grad, suočili su se sa strašnim prizorom – Numantinci su izvršili masovno samoubistvo. Scipion je jedva uspeo da sakupi nekih pedesetak preživelih od kojih je nekoliko odveo u Rim da bi prikazao svoju pobedu. Preostali su prodati u roblje. Herojstvo Numantinaca je između ostalih, opevao i Servantes u jednoj od svojih klasičnih tragedija, Opsada Numancije (španski: El cerco de Numancia).